钦定古今图书集成/明伦汇编/闺媛典/第036卷 > 武师端妻江氏
## 钦定古今图书集成/明伦汇编/闺媛典/第036卷 > 武师端妻江氏

按《海州志》：江氏父为磁州学正，母胡氏，父始为孝感
训。氏婉娈有志操，事父母极孝友，兄姊睦，弟妹洁，庖
馔精女红，天性然也。父爱之重，择婿归郡。闻人武师
端，时氏年甚少，体羸弱，姑及臧获易视之，恐其不任
妇事，历试诸艰，皆区画井井。姑病痢，氏躬为湔浣。邻
妇曰：“若岂无婢而亲污秽耶？”氏曰：“婢以势使，虽不敢
违，非所甘也。”亲浣如故。姑痢二旬，绝饮食，医士技穷，
氏吁天割左膊肉，火干为末，假为药以进其姑。姑服
之，即思饮食，渐有起色。先是，母疾，两割左右股皆愈
焉。师端兄嫂并殁，诸孤茕茕，氏皆儿子畜之，置之衽
席，饮食衣服以时，历久如一，不啻己出也。师端异母
姊早寡，氏迎养于家，礼之终身，每食，“身侍其姑十六
年，不与师端同案。筹家事，则之他所，不令其姑闻愁叹声。”其笃挚类如此。